《西斋秋感二十首》
元代·方回

江上枫已丹，林中橘犹绿。
天寒百骸痛，抱膝玩幽独。
生世六十年，鲜荣足忧辱。
赋归弃空庐，惜此数竿竹。
儿孙共十辈，何计给饘粥。
万事不如人，唯诗尚可读。
秋感二十篇，夜断朝复续。
开樽寘前庭，一杯歌一曲。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。